# José Anastácio da Cunha

José Anastácio da Cunha (Lisboa, 11 d'abril de 1744 - Lisboa, 1 de gener de 1787) fou un matemàtic i escriptor portuguès del segle xviii, autor d'una enciclopèdia de matemàtiques.

## Vida i Obra

Nascut en una família modesta, va estudiar amb els oratorians. Amb dinou anys va ingressar voluntari a l'exèrcit i va estar durant deu anys en un destacament a Valença do Minho, arribant a ser tinent i freqüentant els cercles de militars anglesos destacats en aquesta població. Això va fer que acumulés un bon saber científic i literari.
El marquès de Pombal, primer ministre del rei Josep el Reformador, va assabentar-se dels coneixement de Da Cunha i el va nomenar professor de geometria a la universitat de Coimbra el 1773.
El 1777, en morir el rei i caure el marqués de Pombal en desgràcia, tots els homes de confiança d'aquest van sofrir persecució. Da Cunha fou acusat per la Inquisició de deisme, intolerantisme i indiferentisme. El 1778 va ser condemnat a tres anys de presó i quatre d'exili, amb la prohibició expressa de no tornar mai més a Coimbra i a Valença.
El 1781, en complir la pena de reclusió, li va ser perdonada la resta de les penes. Va ser contractat per la Casa Pia per organitzar els estudis i donar classes de matemàtiques, però la seva salut, molt espatllada per la presó, no li va permetre viure només que sis anys més.
Da Cunha, a més de matemàtic, també va ser poeta, havent escrit versos d'una forta vehemència passional dins d'una filosofia il·lustrada.
El seu llibre matemàtic és els Principios Mathematicos, publicat en fascicles a partir de 1782 per als seus alumnes de la Casa Pia i que, de forma pòstuma el 1790, va ser editat com llibre. Malgrat ser traduït al francès (pel seu amic João Manuel Abreu) i comentat en anglès (per John Playfair), i contenir algunes novetats importants sobre sèries convergents i sobre càlcul diferencial, el llibre no va tenir gaire influència.

## Referències

* ↑ Domingues, 2023, p. 581.
* ↑ Massaud, 1998, p. 225.
* ↑ Queiró, 1994, p. 2.
* ↑ Massaud, 1998, p. 226.
* ↑ Massaud, 1998, p. 228.
* ↑ Queiró, 1994, p. 4.
* ↑ Domingues, 2023, p. 582-583.
* ↑ Domingues, 2014, p. 32.
* ↑ Katz, 1993, p. 636.
* ↑ Queiró, 1994, p. 5 i 11.

## Bibliografia

* Domingues, João Caramalho «The repercussion of José Anastácio da Cunha in Britain and USA in the nineteenth century» (en anglès). Journal of the British Society for the History of Mathematics, Vol. 29, Num. 1, 2014, pàg. 32-50. DOI: 10.1080/17498430.2013.802111. ISSN: 1749-8430.
* Domingues, João Caramalho «Geometry and analysis in Anastácio da Cunha’s calculus» (en anglès). Archive for History of Exact Sciences, Vol. 77, Num. 6, 2023, pàg. 579-600. DOI: 10.1007/s00407-023-00313-1. ISSN: 1749-8430.
* Katz, Victor J. A History of Mathematics (en anglès). Harper Collins, 1993. ISBN 978-0-673-38039-5.
* Massaud, Moisés. «José Anastácio da Cunha». A: A literatura portuguesa a través dos textos (en portuguès). Cultrix, 1998, p. 225-230. ISBN 9788531602320.
* Queiró, João Filipe «José Anastácio da Cunha. Um Matemático a Recordar, 200 Anos Depois» (en portuguès). Boletim da Sociedade Portuguesa de Matemática, Vol. 29, 1994, pàg. 1-18. ISSN: 0872-3672.

## Enllaços externs

* O'Connor, John J.; Robertson, Edmund F. «José Anastácio da Cunha» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Youschkevitch, A.P. «Cunha, José Anastácio Da» (en anglès). Complete Dictionary of Scientific Biography, 2008. [Consulta: 7 juny 2015].